SK Úradný vestník Európskej únie C 18/42

Uverejnenie žiadosti o zápis do registra podľa článku 6 ods. 2 nariadenia Rady (ES) č. 510/2006 o ochrane zemepisných označení a označení pôvodu poľnohospodárskych výrobkov a potravín

2010/C 18/15

Týmto uverejnením sa poskytuje právo vzniesť námietky proti žiadosti o zápis podľa článku 7 nariadenia Rady (ES) č. 510/2006. Vznesené námietky sa musia Komisii doručiť do šiestich mesiacov po uverejnení tejto žiadosti.

JEDNOTNÝ DOKUMENT

NARIADENIE RADY (ES) č. 510/2006

„MOGETTE DE VENDEE“

ES č.: FR-PGI-0005-0541-27.03.2006

CHZO ( X ) CHOP ( )

1. Názov:

„Mogette de Vendée“

2. Členský štát alebo tretia krajina:

Francúzsko

3. Opis poľnohospodárskeho výrobku alebo potraviny:

3.1. Druh výrobku:

Trieda 1.6 – Ovocie, zelenina a obilniny v pôvodnom stave alebo spracované

3.2. Opis výrobku, na ktorý sa vzťahuje názov uvedený v bode 1:

„Mogette de Vendée“ je biela fazuľa druhu Phaseolus vulgaris, typu „lingot“, pravidelného elipsovitého tvaru širokej obličky, s dĺžkou od 1 do 2 centimetrov, málo ryhovaná alebo bez rýh, obdĺžnikovitá, na konci často sploštená.

Opis semena

— Suché semeno je rovnomerne bielo sfarbené, bez výraznejšieho žilkovania, s jemnou šupkou.

Obsah vlhkosti suchej fazule „Mogette de Vendée“ je 10 až 16 %.

— Napoly suché semeno má pravidelný elipsovitý tvar širokej obličky, trocha väčší ako v suchom stave. Podľa štádia zrelosti má bielu až svetlozelenú farbu, môže sa vyskytnúť niekoľko zelených zŕn. Šupka je hladká a lesklá. Ide o čerstvý produkt, ktorý netreba namáčať.

— Semená uvarenej fazule „Mogette de Vendée“ majú maslovú konzistenciu, jednotnú veľkosť, tvar, farbu a ich tenkú mäkkú šupku sotva cítiť na jazyku. Fazuľa má mierne slanú a mierne sladkú chuť so slabou príchuťou po póre a gaštanoch.

Charakteristiky rastliny

— zakrpatený vzrast,

— trojité listy zelenej farby,

— kvet spravidla bielej farby,

— fazuľa má ročný vegetatívny cyklus trvajúci približne 80 až 120 dní od mája do septembra,

— vo Vendée sa používajú predovšetkým skoré a stredne skoré odrody,

— pre jej vegetatívny rast je minimálna teplota 8 – 10 °C a optimálna teplota 16 až 24 °C,

— dobrá odolnosť voči chorobám,

— jednotné obdobie kvitnutia.

Odrody použitého osiva pravidelne vyberá medziodborová organizácia v Mogette de Vendée z dostupných komerčných odrôd z oficiálneho katalógu odrôd, ktoré spĺňajú očakávané kritériá fazule „Mogette de Vendée“ a zachovávajú líniu fazule „Mogette de Vendée“, ako je vo Vendée tradične známa. Zoznam odrôd je ročný a distribuuje sa výrobcom.

3.3. Suroviny:

—

3.4. Krmivo (len pri výrobkoch živočíšneho pôvodu):

—

3.5. Konkrétne kroky pri výrobe, ktoré sa musia uskutočniť v označenej zemepisnej oblasti:

Pestovanie fazule „Mogette de Vendée“ sa musí uskutočňovať v zemepisnej oblasti CHZO.

3.6. Osobitné pravidlá pre krájanie, strúhanie, balenie atď.:

Rôzne spôsoby dodania a balenia

— Suchá fazuľa „Mogette de Vendée“: Dodávka v SPJ (spotrebiteľská predajná jednotka): vo vreckách, kartónových obaloch, sieťkach alebo iných baleniach s rôznou hmotnosťou (500 g, 1 kg, 2 kg atď.). Veľkoobchodné balenie na účely spracovania alebo zabalenie zákazníkmi, ktorí kupujú vo veľkom a ktorí uzavreli dohodu o partnerstve.

— Mrazená napoly usušená fazuľa „Mogette de Vendée“: Dodávka v SPJ: vrecká alebo iné balenia s rôznou hmotnosťou (1 kg atď.) Veľkoobchodné balenie na účely spracovania alebo zabalenie zákazníkmi, ktorí kupujú vo veľkom a ktorí uzavreli dohodu o partnerstve.

— Sterilizovaná varená fazuľa „Mogette de Vendée“ v prírodnom náleve: dodávka v pohároch SPJ.

— Pasterizovaná varená fazuľa „Mogette de Vendée“ v prírodnom náleve: dodávka vo vaničkách s viečkom alebo vo vreckách SPJ.

Predaj nezabaleného tovaru spotrebiteľovi je vylúčený.

Vo všetkých prípadoch sa balia rovnorodé, identifikované a očíslované tovarové dávky. S každou činnosťou je spojené zabezpečenie presnej vysledovateľnosti a presnej evidencie materiálu, ktorá obsahuje dátum balenia, číslo použitej dávky fazule „Mogette de Vendée“, číslo dodávky, číslo zabalených alebo vyrobených dávok a príslušné množstvá.

3.7. Osobitné pravidlá pre označovanie:

Produkty s CHZO sa predávajú pod názvom „Mogette de Vendée“.

Na etiketách sa uvedie poznámka „Indication géographique protégée“ (chránené označenie pôvodu) a/alebo logo Spoločenstva.

4. Stručné vymedzenie zemepisnej oblasti:

Zemepisná oblasť vymedzená pre fazuľu „Mogette de Vendée“ zodpovedá týmto obciam:

Departement Loire-Atlantique

Časti kantónov:

Aigrefeuille sur Maine: obce de Geneston, Montbert, La Planche, Vieillevigne.

Legé: obce Corcoué sur Logne, Legé, Touvois.

Machecoul: obce La Marne, Paulx, Saint Etienne de Mer Morte.

Saint Philbert de Grandlieu: obce La Limouzinière, Saint Colomban, Saint Philbert de Grandlieu.

Departement Vendée:

Celé kantóny: Chantonnay, La Chataigneraie, Les Essarts, Fontenay Le Comte, Les Herbiers, L’Hermenault, Marueil sur Lay, Montaigu, Mortagne sur Sèvre, La Mothe Achard, Palluau, Le Porié sur Vie, Pouzauges, Rocheservière, La Roche sur Yon, Saint Fulgent, Sainte Hermine, Saint Hilaire des Loges.

Časti kantónov:

Challans: obce Challans, Froidfond, La Garnache.

Luçon: obce Chasnais, Lairoux, Luçon, Magnils Reigniers, Sainte Gemme la Plaine.

Maillezais: obce Benet, Bouillé, Courdault, Doix, Liez, Maillezais, Saint Pierre le Vieux.

Moutiers les Mauxfaits: obce La Boissière des landes, Champ Saint Père, Curzon, Le Givre, Moutiers Les Mauxfaits, Saint Avaugourd des Landes, Saint Cyr en Talmondais, Saint Sornin, Saint Vincent sur Graon.

Saint Gilles Croix de Vie: obec Coëx.

5. Spojenie so zemepisnou oblasťou:

5.1. Špecifickosť zemepisnej oblasti:

Oceánske podnebie departementu Vendée, jeho zemepisná šírka a reliéf vendéeskej oblasti Haut Bocage „les monts vendéens“ (posledné výbežky Armorikánskeho masívu) na východe departementu umožňujú dostatok vodných zrážok, ako aj dostatočné obdobie slnečného svitu pre plodinu. V oblasti sa vyskytuje v priemere 600 mm zrážok ročne, ktoré sú počas celého roka dosť dobre rozložené. Teploty sú mierne a štyri mesiace (máj až august), počas ktorých sa fazuľa „Mogette“ pestuje, vykazujú dosť vysoké priemerné teploty. Obdobie slnečného svitu je dlhšie ako 2 000 hod./ročne.

Pôdy v oblasti výroby sa zaraďujú medzi pôdy typu hnedých hlinitých zemín. Sú bohaté na hlinu (> 35 %), málo ílovité (< 35 %), hnedej farby a dosť hlboké, nevysúšajú sa rýchlo a dobre zadržiavajú vodu.

5.2. Špecifickosť výrobku:

Pre fazuľu „Mogette de Vendée“ (po uvarení) sú charakteristické tieto organoleptické vlastnosti:

— maslová konzistencia, nie pevná a málo zrnitá,

— šupka nie je tvrdá, pri konzumácii ju necítiť,

— rovnorodosť, pokiaľ ide o veľkosť, tvar a farbu,

— svetlé sfarbenie,

— mierne sladká a mierne slaná chuť,

— jemná príchuť po gaštanoch a póre.

Postupy mrazenia, pasterizovania a sterilizovania umožňujú zachovať charakteristické vlastnosti a zároveň poskytnúť pohodlie pri používaní produktu. Rozvoj kompletnej škály spôsobov uvádzania fazule „Mogette de Vendée“ na trh okrem toho dáva spotrebiteľovi, ktorý sa na kvalitu produktu môže vždy spoľahnúť, veľmi veľkú slobodu výberu.

5.3. Príčinná súvislosť medzi zemepisnou oblasťou a kvalitou alebo vlastnosťami výrobku (pre CHOP) alebo špecifickou kvalitou, povesťou alebo inou vlastnosťou výrobku (pre CHZO):

Spojenie so zemepisným pôvodom sa zakladá na kvalite produktu, jeho dlhej dobrej povesti a miestnom know-how poľnohospodárov pestujúcich fazuľu „Mogette de Vendée“.

Kvalita spojená s oblasťou výroby

Kvalita fazule „Mogette de Vendée“ (s maslovou a rovnorodou konzistenciou) je úzko spätá s pôdnymi a klimatickými charakteristikami oblasti.

Fazuľa potrebuje na svoj dobrý vývoj vodu, slnko a teplo. Oceánske podnebie departementu Vendée, jeho zemepisná šírka a reliéf vendéeskej oblasti Haut Bocage „les monts vendéens“ na východe departementu umožňujú jednak dostatok vodných zrážok (250 až 300 mm od apríla do septembra), dlhé obdobie slnečného svitu v oblasti (2 000 hod/ročne) a teploty pohybujúce sa v rozmedzí teplotného optima pre rast fazule (16 až 24 °C).

Ak sú teploty pri siatí a počas rastu rastliny príliš nízke, semeno sa bude rehydratovať bez toho, aby vyklíčilo, alebo z neho vyrastie iba atrofovaný klíček. Osobitné pomery vo Vendée umožňujú dosiahnuť toto teplotné optimum a udržať ho dostatočne dlho na to, aby rastliny mohli zabezpečiť celý svoj cyklus. Mierne teploty vo Vendée od mája umožňujú dostatočné ohriatie pôdy na rýchle a rovnomerné vyklíčenie fazule „Mogette de Vendée“, ktoré je zárukou rovnorodosti produktu pri zbere, potrebnej na zabezpečenie kvality produktu.

Typické vlastnosti pôdy v oblasti, ktorá rýchlo nevysychá a má dobrú schopnosť zadržiavať vodu, prirodzeným spôsobom obmedzujú stres rastliny z vody, a tým jej umožňujú rovnomernú výživu a rovnomerný rast, ktoré priamo súvisia s rozvojom vlastností „maslová konzistencia“ a „rovnorodosť“ fazule.

Typické vlastnosti pôdy v oblasti produkcie tiež umožňujú dobrú prípravu pôdy na jar.

Keďže počas obdobia zberu sa v oblasti CHZO nevyskytujú príliš silné dažde a aj zemina nie je príliš ílovitá, fazuľa sa môže postupne prirodzene vysúšať bez toho, aby ju poškodil dážď alebo zašpinila vlhká zem. Prirodzené vysúšanie na zemi umožňuje zmenšiť rozdiely medzi štádiami fazule, a tak získať rovnorodý produkt.

V dôsledku toho je kvalita fazule „Mogette de Vendée“ (s maslovou a rovnorodou konzistenciou, s mäkkým a rovnomerným zrnom) úzko spätá s pôdnymi a klimatickými charakteristikami oblasti CHZO:

— ideálna pôda, ktorá obsahuje správny vyvážený pomer ílu a hlinitej zeminy, málo piesčitá a so správnou hĺbkou,

— ideálne podnebie s miernym nedostatkom vlahy (priemerná potenciálna evapo-transpirácia a regulované zavlažovanie) a dostatočne dlhé obdobie slnečného svitu.

Dobrá povesť fazule „Mogette de Vendée“

Fazuľa „Mogette“ je vo Vendée známa od 16. storočia a od tých čias sa neprestala pestovať. Veľmi dlho tvorila základnú zložku výživy obyvateľov Vendée. Jej dobrá povesť sa zachovala až do dnešných čias, keď sa teší obľube u spotrebiteľov, predáva sa vo Francúzsku a dokonca aj v zahraničí.

Od konca 17. storočia lekári poukazujú na pestovanie „hrachu“ a „fazule“ vo Vendée, najmä v oblasti južných močarísk; už v roku 1804 Cavoleau opisuje bielu fazuľu ako „dedičstvo chudobného nájomcu pôdy“ v západnej časti nížiny. Od roku 1814 do roku 1825 bolo každoročne osiatych v priemere 3 000 ha; od 30. rokov 19. storočia do konca 19. storočia sa priemerná pestovateľská plocha zväčšila na 7 000 hektárov. Na začiatku 20. storočia bola produkcia ešte veľká, priemerne 6 000 ton pred prvou svetovou vojnou. T. Sarrazin, vedúci predstaviteľ poľnohospodárskeho departementu, uvádzal v roku 1930 v súvislosti so záhradnými plodinami vo Vendée: „najvýznamnejšia zo všetkých je fazuľa, ktorá zaberá 9 000 hektárov a ktorej miestna odroda s názvom „Mogette“ tvorí základ výživy vidiečanov vo Vendée. Rozšírená je v celom departemente. Jej značné množstvá sa vyvážajú v rokoch, keď sucho príliš nepoškodí úrodu.“ Suchá fazuľa sa spracúvala pomocou nových techník a o jedno storočie neskôr definitívne našla svoje miesto v prírodnej oblasti Bocage. Práve tam sa dnes dopestuje väčšina celkovej produkcie, t. j. približne 900 ton ročne, pokiaľ ide o známu organizovanú výrobu.

Miestne know-how

Pestovatelia fazule „Mogette de Vendée“ časom nadobudli znalosti o svojej plodine a dôležité know-how, ktoré im umožňujú zabezpečiť kvalitu svojej úrody. Túto kvalitu zachovávajú po zbere v celom reťazci jednotlivé hospodárske subjekty vo výrobnom odvetví. Osobitné know-how sa však prejavuje najmä pri zbere. V prípade suchej fazule sa zabezpečuje v troch fázach: vytrhanie, sušenie na mieste a mlátenie. Najťažšie pre pestovateľa je určiť optimálne štádiá vytrhania a mlátenia. Predčasné vytrhanie umožňuje vysušiť fazuľu postupne a zabezpečiť rovnorodosť mäkkosti zŕn. Sušenie na mieste tiež umožňuje ľahšie mlátenie vďaka neprítomnosti zelených listov, ktoré by mohli znečistiť zrná. Pestovatelia sušenej fazule rokmi zistili, že predčasne zozbieraná fazuľa si zachováva chuť listovej zeleniny alebo zeleniny. Zrno zozbierané príliš neskoro, naopak, nerozvinie všetky svoje arómy a bude mať fádnejšiu chuť. Pri napoly sušenej fazuli je zber bezprostredný, neuskutoční sa fáza sušenia, pretože sa vyhľadávajú čerstvé zrná. Vďaka know-how pestovateľov sa zber môže začať vtedy, keď väčšina strukov dosiahne štádium napoly suchého žltého struku a zrno je biele až svetlozelené.

Odkaz na uverejnenie špecifikácie:

http://www.inao.gouv.fr/repository/editeur/pdf/CDCAOP/CDCMogetteDeVendee.pdf